b'\n_START_ARTICLE_\nTrollstigen\n_START_PARAGRAPH_\nTrollstigen (tunnetaan my\xc3\xb6s nimill\xc3\xa4 Trollstigvegen tai Stigen) on Norjassa M\xc3\xb8ren ja Romsdalin l\xc3\xa4\xc3\xa4niss\xc3\xa4 Rauman kunnassa sijaitseva tieosuus fylkesvei 63:lla. Trollstigen yhdist\xc3\xa4\xc3\xa4 Valldalin ja Romsdalin laaksot. Jyrkimm\xc3\xa4ss\xc3\xa4 kohdassa tie kulkee siksakkia Isterdalenista yl\xc3\xb6s Stigr\xc3\xb8raan. Tie on kapea ja sen jyrkkyys on 9 prosenttia. Ajoneuvon suurin sallittu pituus on 13,1 metri\xc3\xa4._NEWLINE_Vilkkaimpana aikana tiell\xc3\xa4 kulkee jopa 3\xc2\xa0000 ajoneuvoa p\xc3\xa4iv\xc3\xa4ss\xc3\xa4. Hein\xc3\xa4kuun 2012 keskiarvo oli 1\xc2\xa0860 ajoneuvoa p\xc3\xa4iv\xc3\xa4ss\xc3\xa4. Kes\xc3\xa4-, hein\xc3\xa4- ja elokuussa 2012 tiet\xc3\xa4 ajoi yhteens\xc3\xa4 130\xc2\xa0000 ajoneuvoa. Koko vuoden 2012 sesongin aikana 161\xc2\xa0421 ajoneuvoa ohitti Soggebergetill\xc3\xa4 sijaitsevan laskentapisteen. Vuonna 2009 vastaava luku oli 155\xc2\xa0230. Tien korkein kohta, Alnesreset, on 850 metri\xc3\xa4 meren pinnan yl\xc3\xa4puolella._NEWLINE_Tieosuus on suljettu talvisin, ja se on tavallisesti auki toukokuun puoliv\xc3\xa4list\xc3\xa4 syksyyn, ensilumen saapumiseen saakka. Fylkesvei 63 on etel\xc3\xa4p\xc3\xa4\xc3\xa4ss\xc3\xa4 auki koko talven Langdaliin asti. Siit\xc3\xa4 eteenp\xc3\xa4in tiet\xc3\xa4 avataan v\xc3\xa4hitellen, kun auraaminen huhtikuussa aloitetaan.\n_START_SECTION_\nHistoriaa\n_START_PARAGRAPH_\nTrollstigen, tai Stigen, joksi sit\xc3\xa4 kutsuttiin ennen vuotta 1936, on vanha vuorenylityspaikka Valldalin ja \xc3\x85ndalsnesin v\xc3\xa4liss\xc3\xa4._NEWLINE_Devollin maatilalla Romsdalissa oli vuodesta 1533 l\xc3\xa4htien j\xc3\xa4rjestetty suuret markkinat, ja t\xc3\xa4m\xc3\xa4 jokavuotinen tapahtuma oli suuri syy siihen, ett\xc3\xa4 valldalilaiset halusivat kiihke\xc3\xa4sti saada kulkuyhteyden Stega-vuoren yli. Sunnm\xc3\xb8ren vouti k\xc3\xa4vi vuonna 1776 kirjeenvaihtoa pappi Ludolf Krohnin kanssa ja kertoi talonpoikien aloittaneen vuoren yli kulkevan tien kunnostamisen. Krohn arvioi ty\xc3\xb6n maksavan 200 riikintaaleria talonpoikien talkoiden lis\xc3\xa4ksi. Vouti my\xc3\xb6nsi tiehen ja siltoihin tarvittavat avustukset. Vuosina 1776\xe2\x80\x931781 tien kulkukelpoisuutta parannettiin tuntuvasti. Nimismies puhui vuonna 1778 tiest\xc3\xa4 ainoana yleisen\xc3\xa4 tien\xc3\xa4 sis\xc3\xa4isen Sunnm\xc3\xb8ren alueella. Ennen vanhaan paikalla meni vain polku. Vuosina 1905\xe2\x80\x931913 vuoren yli rakennettiin ratsutie, joka sekin kapeni jyrkimm\xc3\xa4ss\xc3\xa4 kohdassa pelk\xc3\xa4ksi poluksi. Nykyisen ajotien rakentaminen aloitettiin jo vuonna 1916. Suurin osa alkuper\xc3\xa4isest\xc3\xa4 polusta Slettvikanen ja Knutseran v\xc3\xa4lill\xc3\xa4 n\xc3\xa4kyy selv\xc3\xa4sti ja on edelleen kulkukelpoinen. T\xc3\xa4t\xc3\xa4 alkuper\xc3\xa4ist\xc3\xa4 polkua kutsutaan nimell\xc3\xa4 Kl\xc3\xb8vstien. Vuodesta 1935 ajotiell\xc3\xa4 on ollut silta joen yli. T\xc3\xa4m\xc3\xa4 silta kulkee Stigfossenin vesiputouksen luona, mutta Kl\xc3\xb8vstien ylitt\xc3\xa4\xc3\xa4 joen vasta laakson pohjassa._NEWLINE_Kuningas Haakon VII avasi Trollstigenin k\xc3\xa4ytt\xc3\xb6\xc3\xb6n 31. hein\xc3\xa4kuuta 1936. Tien rakentaminen kesti kahdeksan vuotta. Tie rakennettiin suurin piirtein samaa reitti\xc3\xa4 kuin Kl\xc3\xb8vstien, joka on nyky\xc3\xa4\xc3\xa4n kunnostettu ja merkitty retkipolku. Trollstigenill\xc3\xa4 on yksitoista neulansilm\xc3\xa4mutkaa, joista jokainen on halkaisijaltaan noin 10 metri\xc3\xa4, ja aivan Stigfossenin alapuolella on silta. Stigfossen on 180 metri\xc3\xa4 korkea, ja kun virtaus on voimakkaimmillaan, vesi ry\xc3\xb6ppy\xc3\xa4\xc3\xa4 melkein sillalle asti. Toistuvien kivivy\xc3\xb6ryjen ja niiden ajotielle aiheuttamien tuhojen vuoksi Trollstigenin alap\xc3\xa4\xc3\xa4ss\xc3\xa4 sijaitseva tieosuus rakennettiin uudelleen vuonna 2005. Korjaus k\xc3\xa4sitti alhaalta laskettuna kolmannen ja nelj\xc3\xa4nnen mutkan. Samalla kertaa piti rakentaa kaksi uutta siltaa joen yli. Alnesresetill\xc3\xa4 oli aikaisemmin majatalo nimelt\xc3\xa4 Trollstigheimen, joka tuhoutui suuressa lumivy\xc3\xb6ryss\xc3\xa4 vuonna 1963. Uusi ravintola perustettiin Stigr\xc3\xb8ralle 1979, mutta uudistusten yhteydess\xc3\xa4 sekin purettiin. Nykyinen ravintola vihittiin k\xc3\xa4ytt\xc3\xb6\xc3\xb6n 16. kes\xc3\xa4kuuta 2012._NEWLINE_Jokainen mutka on nimetty sit\xc3\xa4 rakentaneen ty\xc3\xb6ryhm\xc3\xa4n (tai ty\xc3\xb6ryhm\xc3\xa4n johtajan) mukaan. Alhaalta laskettuna: Otmar \xc3\x98stig\xc3\xa5rd, Johan Voll (mutkat 2\xe2\x80\x934), Kjelstad, Anton Fiva, Lars Daniel Tafjord, Martin Uri (mutkat 8 ja 10), Arthur Langdal ja ylimm\xc3\xa4isen\xc3\xa4 Volda-mutka (nyky\xc3\xa4\xc3\xa4n nimell\xc3\xa4 Bispesvingen)._NEWLINE_Trollstigen oli Valldalin ainoa lautaton tieyhteys, kunnes Lingen ja Over\xc3\xa5n v\xc3\xa4liset tunnelit avattiin riksvei 650:ll\xc3\xa4 vuonna 1975.\n_START_SECTION_\nVuorenhuippujen ymp\xc3\xa4r\xc3\xb6im\xc3\xa4\n_START_PARAGRAPH_\nTrollstigeni\xc3\xa4 ymp\xc3\xa4r\xc3\xb6i monta yli tuhat metri\xc3\xa4 korkeaa vuorta. N\xc3\xa4ist\xc3\xa4 tunnetuimmat ovat Stigbotnhornet ja Bispen. Hieman kauempana luoteessa kohoavat Dronninga ja Kongen. Koillisessa puolestaan sijaitsee kuuluisa Trolltindenen vuoristoalue, johon kuuluvat Trollkl\xc3\xb8rne ja Trollveggenin takaosa. Stigr\xc3\xb8ralta alkaa merkitty polku Trollveggenin huipulle.\n_START_SECTION_\nKansallinen matkailutie\n_START_PARAGRAPH_\nTrollstigen on yksi Norjan vierailluimmista turistin\xc3\xa4ht\xc3\xa4vyyksist\xc3\xa4. Vuonna 2012 alueella vieraili yli 750\xc2\xa0000 k\xc3\xa4vij\xc3\xa4\xc3\xa4, ja se onkin maan kolmanneksi suosituin n\xc3\xa4ht\xc3\xa4vyys ja toiseksi suosituin luonton\xc3\xa4ht\xc3\xa4vyys. Tieosuus Geirangerin ja Trollstigenin v\xc3\xa4lill\xc3\xa4 kunnostettiin kesin\xc3\xa4 2005\xe2\x80\x932008 ottamaan vastaan suuren m\xc3\xa4\xc3\xa4r\xc3\xa4n turisteja. Trollstigenin alap\xc3\xa4\xc3\xa4ss\xc3\xa4 sijaitsevaa Trollstigfotenin n\xc3\xa4k\xc3\xb6alapaikkaa laajennettiin. Stigr\xc3\xb8ralle rakennettiin uusi turistikeskus, jossa on kahvila ja matkamuistomyym\xc3\xa4l\xc3\xa4. Matkamuistoja myytiin aikaisemmin perinteisiss\xc3\xa4 m\xc3\xb6keiss\xc3\xa4, jotka purettiin uuden keskuksen my\xc3\xb6t\xc3\xa4. Tie on yksi 18 valitusta tieosuudesta Norjan tiehallinnon (Statens Vegvesen) turistitieprojektissa (Turistvegprosjektet). Geiranger\xe2\x80\x93Trollstigen-tieosuus sai kansallisen matkailutien statuksen 16. kes\xc3\xa4kuuta 2012.'